Document ID: 32014R1306

VYKONÁVACIE NARIADENIE KOMISIE (EÚ) č. 1306/2014
z 8. decembra 2014,
ktorým sa mení vykonávacie nariadenie (EÚ) č. 750/2014 predĺžením obdobia uplatňovania ochranných opatrení v súvislosti s porcinnou epidemickou diareou
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 1 a ods. 7,
keďže:
(1)
Vykonávacie nariadenie Komisie (EÚ) č. 750/2014 (2) bolo prijaté potom, ako sa v Severnej Amerike objavili správy o novom enterickom koronavírusovom ochorení prasiat vyvolanom nedávno rozšírenými porcinnými alfakoronavírusmi vrátane vírusu porcinnej epidemickej diarey a nového porcinného deltakoronavírusu. V uvedenom vykonávacom nariadení sú stanovené ochranné opatrenia, pokiaľ ide o vstup zásielok živých ošípaných určených na chov a produkciu na územie Únie z oblastí, v ktorých sa tieto choroby vyvolané uvedenými vírusmi vyskytujú, s cieľom zabezpečiť potrebné záruky v chove ich pôvodu a vyhnúť sa tak zavlečeniu porcinnej epidemickej diarey vyvolanej týmito vírusmi do Únie. Tieto ochranné opatrenia sa uplatňujú do 12. januára 2015.
(2)
Vo vedeckom stanovisku Európskeho úradu pre bezpečnosť potravín z roku 2014 (3) (ďalej len „stanovisko EFSA“) sa uvádza, že nakazené zvieratá, ich výkaly, ako aj krmivá a predmety týmito výkalmi kontaminované sú vektormi, ktorými sa podľa hlásení uvedené vírusy prenášajú. V stanovisku EFSA sú uvedené ďalšie vedecké argumenty, ktoré hovoria v prospech ochranných opatrení zavedených vykonávacím nariadením (EÚ) č. 750/2014. Epidemiologická situácia v tretích krajinách postihnutých novým enterickým koronavírusovým ochorením prasiat vyvolaným nedávno rozšírenými porcinnými alfakoronavírusmi vrátane vírusu porcinnej epidemickej diarey a porcinného deltakoronavírusu zostáva z hľadiska rizika rozšírenia týchto enterických koronavírusov od dátumu prijatia vykonávacieho nariadenia (EÚ) č. 750/2014 nezmenená.
(3)
Vzhľadom na stanovisko EFSA, ako aj na vývoj situácie súvisiacej s daným ochorením, by sa ochranné opatrenia predpísané vo vykonávacom nariadení (EÚ) č. 750/2014 mali predĺžiť do konca októbra 2015. Obdobie uplatňovania uvedeného vykonávacieho nariadenia by sa preto malo zodpovedajúcim spôsobom zmeniť.
(4)
Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO NARIADENIE:
Článok 1
V článku 2 v druhom odseku vykonávacieho nariadenia (EÚ) č. 750/2014 sa dátum „12. januára 2015“ nahrádza dátumom „31. októbra 2015“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. decembra 2014

Labels: 3
18
6